**Rugă**

*Ana Blandiana*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Ajută-mă să plâng și să mă rog,

Să îmi privesc destinul inorog

Cu steaua-n frunte răsucită corn

Spre care-n vis mulțimile se-ntorn;

Ajută-mă să plâng și să îndur

Disprețul laudei ce crește-n jur

În ochii lacomi, fără de noroc;

Ajută-mă să plâng și să mă rog,

Ajută-mă să blestem și să plâng

Lumea supusă ochiului meu stâng,

Ajută-mă să plâng și să accept

Lumea ascunsă ochiului meu drept;

Ajută-mă să plâng și să suport

Catapeteasma ochiului tău mort

Și nemaideslușitul paradis

Strivit în ochiul tău închis.